Diari Oficial de la Generalitat Valenciana


Sumari del DOGV 5764, del 16-05-2008 (2008/5746)

ORDE de 27 de febrer de 2008, de la Conselleria de Cultura i Esport, per la qual es convoca un concurs públic per a la concessió de beques per a l'estudi de la cultura valenciana.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   5764

Data del DOGV
:   16-05-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/5746


Data del document
:   27-02-2008

Organisme emissor
:   Conselleria de Cultura i Esport

Tipus de document
:   Ordre

Anàlisi jurídica

 Descriptors 

:   * cultura regional
    * suport econòmic
    * ajuda pública
    * professió de la informació
    * assignació per estudis
    * història
    * editorial
    * tesaurus

ORDE de 27 de febrer de 2008, de la Conselleria de Cultura i Esport, per la qual es convoca un concurs públic per a la concessió de beques per a l'estudi de la cultura valenciana. [2008/5746]
La Biblioteca Valenciana s'ha conformat com el principal referent bibliotecari de la Comunitat Valenciana i conserva un patrimoni bibliogràfic importantíssim per al coneixement de la cultura valenciana, la major part del qual és desconegut pels investigadors i pel públic en general. És per això que des de la conselleria de Cultura i Esport es vol promoure la investigació, l'estudi i l'edició de fonts documentals conservades, tant en l'esmentada biblioteca com en altres centres que conserven fons documentals i bibliogràfics valencians, amb la finalitat de promoure l'estudi de la cultura valenciana.
Per això, fent ús de les facultats que em confereix l'article 28 de la Llei 5/1983, de 30 de desembre, del Consell,
ORDENE
Primer
Convocar un concurs públic per a la concessió de quatre beques, amb una dotació de 15.000 euros cadascuna, per a l'estudi de la cultura valenciana, tant en la Biblioteca Valenciana com en altres centres que conserven fons documentals i bibliogràfics valencians, les quals es reparteixen de la forma següent:
- Una beca d'investigació per a l'estudi sobre la figura i l'obra de Pere Maria Orts.
- Una beca d'investigació per a l'estudi del món editorial valencià.
- Una beca d'investigació per a l'estudi d'un tesaurus d'història valenciana.
- Una beca d'investigació per a l'estudi dels fons i la figura de Nicolau Primitiu, centrada en el tema «Faceta de Nicolau Primitiu com a promotor cultural».
Així mateix s'aproven les bases per què es regeix aquesta convocatòria, incloses com a annex I a aquesta ordre, i els models de sol·licitud per a les esmentades beques, inclosos com a annex II, de la fitxa de manteniment de tercers, com a annex III, i el model de declaració responsable com annex IV, i el model de cessió de drets de propietat intel·lectual de l'annex V.
Segon
El pagament d'aquestes beques es farà a càrrec de l'aplicació pressupostària 12.55.13.105.44, en la línia codi comptable T3181000, per un import màxim de 60.000 euros.
DISPOSICIONS FINALS
Primera
Es delega en la directora general del Llibre, Arxius i Biblioteques la facultat de resoldre la concessió d'aquestes beques.
Segona
La present ordre produirà efectes des del dia de la publicació en el Diari Oficial de la Comunitat Valenciana.
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, s'hi podrà recórrer potestativament en reposició o bé cabrà plantejar directament un recurs contenciós administratiu, en els terminis i davant dels òrgans que s'indiquen tot seguit:
a) El recurs de reposició haurà d'interposar-se davant de la consellera de Cultura i Esport en el termini d'un mes a comptar des de l'endemà de la publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 27 de febrer de 2008
La consellera de Cultura i Esport,
TRINIDAD MARÍA MIRÓ MIRA
ANNEX I
Bases per què es convoca un concurs públic per a la concessió de beques per a l'estudi de la cultura valenciana.
Primera
L'objecte d'aquesta convocatòria és la concessió de quatre beques, amb una dotació de 15.000 euros cadascuna, per a l'estudi de la cultura valenciana, tant en la Biblioteca Valenciana com en altres centres que conserven fons documentals i bibliogràfics valencians.
Segona
Els treballs d'investigació s'hauran de presentar abans del 30 de novembre de 2008.
Tercera
Cada aspirant únicament podrà sol·licitar una beca.
Quarta
En el cas que alguna de les beques previstes quede deserta, bé perquè no es presente cap projecte, bé perquè segons el parer de la comissió avaluadora cap dels presentats té el nivell requerit, la directora general del Llibre, Arxius i Biblioteques, sentida la comissió avaluadora, podrà destinar-se'n l'import a un altre projecte presentat en qualsevol de les altres epígrafs.
Cinquena
Les beques objecte d'aquesta convocatòria s'adjudicaran mitjançant un concurs entre els diversos aspirants que siguen llicenciats en qualsevol àrea relacionada amb el tema objecte d'aquestes beques, i que estiguen empadronats en algun municipi de la Comunitat Valenciana.
Podran accedir a la condició de beneficiaris les agrupacions de persones físiques que es comprometen a efectuar la totalitat o part de les activitats que fonamenten la concessió de la subvenció; en aquest cas haurà de nomenar-se un representant o un apoderat únic de l'agrupació.
No podran accedir a la condició de beneficiaris les persones o les agrupacions de persones en què concórrega alguna de les circumstàncies arreplegades en l'article 13 de l'esmentada Llei.
Sisena
Les sol·licituds, el model de les quals figura en l'annex II, han d'adreçar-se a la Biblioteca Valenciana, dependent de la Direcció General del Llibre, Arxius i Biblioteques, de la conselleria de Cultura i Esport, i podran presentar-se en el Registre de la Biblioteca Valenciana, o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si la sol·licitud no fóra presentada en el registre de la Biblioteca Valenciana, es recomana al sol·licitant remetre-la per fax a l'òrgan gestor de la convocatòria (Biblioteca Valenciana, núm.: 184 094 597) tot indicant el número i la data d'entrada en el Registre.
1. El termini de presentació de sol·licituds serà de quinze dies hàbils, comptats a partir de l'endemà de la publicació de la present convocatòria en el Diari Oficial de la Comunitat Valenciana. Els terminis que finalitzen en dissabte es prorrogaran fins al primer dia hàbil següent.
2. Les sol·licituds hauran de ser acompanyades de la documentació següent:
a) Curriculum vitae.
b) Projecte d'investigació, que ha d'incloure el concepte i el plantejament del projecte d'investigació, les seues fases i la bibliografia que s'utilitzarà.
c) Certificat d'empadronament.
d) Imprés d'alta de tercers que apareix com a annex III de la present ordre, emplenat com cal.
e) Fotocòpia del DNI.
f) Declaració responsable de no estar sotmés en alguna de les prohibicions per a ser beneficiari, de conformitat amb el que estableix l'article 13 de la Llei 38/2003, de 17 de novembre, General de Subvencions.
g) Compliment de les obligacions tributàries i davant de la Seguretat Social. D'acord amb els articles 13.7 de la Llei General de Subvencions i 22 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, el compliment de les obligacions tributàries i de Seguretat Social s'acreditarà mitjançant la presentació pel sol·licitant dels certificats que es regulen en el precepte, o mitjançant una declaració responsable; només si el certificat no fóra expedit en termini, s'haurà d'adjuntar la sol·licitud de subvenció l'acreditació d'haver sol·licitat el certificat, i s'haurà d'aportar posteriorment, una vegada siga expedit per l'òrgan corresponent..
h) Agrupació de persones físiques. Documentació acreditativa del representant o de l'apoderat únic de l'agrupació amb poders suficients per a complir les obligacions que, com a beneficiari, corresponen a l'agrupació, d'acord amb l'article 11 de la Llei 38/2003, de 17 de novembre, General de Subvencions (BOE 276, de 18 de novembre de 2003).
3. Tota la documentació haurà de presentar-se en documents originals o en fotocòpies compulsades correctament.
4. D'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud no reuneix els requisits i documents que s'assenyalen en aquesta base, es requerirà l'interessat perquè, en un termini de deu dies, esmene la falta o acompanye els documents preceptius, amb indicació que si així no ho fera, es considerarà que desisteix de la seua petició, després de la resolució que haurà de ser dictada en els termes previstos en l'article 42 de l'esmentada Llei.
Setena
L'òrgan competent per a la instrucció del procediment de concessió de la subvenció és l'Àrea de Coordinació del Llibre i Biblioteques, en els termes establits per la Llei 30/2003, de 17 de novembre, General de Subvencions.
Per a la valoració dels mèrits dels sol·licitants es constitueix una Comissió Qualificadora integrada per:
- Presidenta: la directora general del Llibre, Arxius i Biblioteques.
- Vocals: un representant del Patronat de la Biblioteca Nicolau Primitiu, un representant del Patronat Jesús Martínez Guerricabeitia, el cap de l'Àrea de Coordinació del Llibre i Biblioteques, el cap del Servici de Patrimoni Bibliogràfic, el cap del Servici del Llibre i Biblioteques, la cap de la Secció d'Extensió Bibliotecària i la cap de la Secció de Control Bibliogràfic i Normalització.
- Secretari: el cap de la Secció d'Informació Bibliogràfica i Difusió Bibliotecària, que actuarà amb veu però sense vot.
La Comissió Tècnica de Valoració examinarà les sol·licituds presentades i, d'acord amb els criteris objectius d'atorgament, elevarà un informe d'adjudicació a l'òrgan competent. L'òrgan instructor, a la vista de l'expedient i de l'informe de l'òrgan col·legiat, formularà la proposta de resolució provisional motivada com cal. La directora general del Llibre, Arxius i Biblioteques dictarà, per delegació de la consellera de Cultura i Esport, una resolució que serà publicada en el Diari Oficial de la Comunitat Valenciana.
El termini màxim per a resoldre és de tres mesos a partir de la publicació de l'ordre en el Diari Oficial de la Comunitat Valenciana. Una vegada transcorregut el termini de tres mesos sense que s'adopten la resolució i la notificació per part de l'òrgan competent als interessats, s'entendran desestimades les sol·licituds, sense perjuí de l'obligació expressa de resoldre de l'administració.
Huitena
Les condicions de mèrit avaluables per la Comissió Qualificadora i les puntuacions que s'atorgaran són les següents:
a) Curriculum vitae, fins a 5 punts d'acord amb el barem següent:
- Altres titulacions que no siguen un requisit per a la concessió de la beca, de 0 a 1 punt.
- Publicacions, de 0 a 1,25 punts.
- Activitats relacionades amb l'objecte de la beca, de 0 a 2,75 punts.
b) Projecte d'investigació, fins a 15 punts.
Novena
Són obligacions del beneficiari:
a) Aportar, en el moment de l'atorgament, els certificats que acrediten que el sol·licitant està al corrent de les obligacions tributàries i amb la Seguretat Social, en els termes establits en l'Ordre de 30 de maig de 1996, de la conselleria d'Economia i Hisenda (DOGV de 21 de juny de 1996). Aquesta acreditació es realitzarà mitjançant la presentació dels certificats pertinents expedits per les corresponents delegacions d'Hisenda de l'Estat, les tresoreries territorials de la Seguretat Social i els servicis territorials d'Hisenda de la conselleria d'Hisenda, els quals s'hauran de presentar abans de la concessió de la beca.
b) Realitzar els treballs d'investigació per als quals s'ha concedit la beca en qüestió.
c) Acreditar davant de la conselleria de Cultura i Esport la realització de l'activitat o l'adopció del comportament, així com el compliment dels requisits i condicions que determinen la concessió o el gaudi de l'ajuda. L'acreditació es realitzarà mitjançant la presentació del treball d'investigació per part del becari en la Biblioteca Valenciana.
d) Sotmetre's les actuacions de control financer que corresponen a la Intervenció General, en relació amb les beques concedides.
e) Comunicar a la conselleria de Cultura i Esport l'obtenció d'altres beques per a la mateixa finalitat, procedents de qualssevol administracions o ens públics.
f) Reintegrar els fons percebuts en els casos previstos en l'article 37 de la Llei 38/2003, de 17 de novembre, General de Subvencions.
Desena
Les beques es pagaran íntegrament en presentar el treball d'investigació. El treball ha de presentar-se en la Biblioteca Valenciana dins del termini previst i serà revisat prèviament pels membres de la Comissió Qualificadora.
Si el becari renúncia a la beca abans de l'acabament d'aquesta, perdrà tots els drets relatius a la beca.
Onzena
Els autors dels treballs lliurats a l'empara de la present convocatòria es comprometen, com a condició prèvia al pagament de l'ajuda, a cedir per escrit els drets de reproducció, distribució i comunicació pública en règim d'exclusivitat pel període màxim que permet la Llei de Propietat Intel·lectual.
El document de cessió s'ajustarà al model que figura com a annex IV i haurà de ser presentat en el termini de deu dies a comptar des de l'endemà a la notificació de la resolució de la concessió de l'ajuda. L'incompliment d'aquesta obligació provocarà la deixada sense efecte de la resolució de concessió de la beca i, si és el cas, al reintegrament, amb exigència de l'interés de demora.
Dotzena
Tota alteració de les condicions tingudes en compte per a la concessió de les beques, i en tot cas l'obtenció concurrent de beques atorgades per altres administracions o ens públics o privats, donaran lloc a la revocació de la resolució de concessió.
Tretzena
Quedarà sense efecte la concessió de la beca, després de l'audiència a la persona interessada, quan no es realitze l'activitat que va motivar la concessió, quan deixen de reunir-se els requisits que es van exigir o quan s'incomplisquen, sense causa que ho justifique, les condicions establides en la present convocatòria.
Catorzena
Quan de l'exercici de les funcions d'inspecció o control se'n deduïsquen indicis de la incorrecta obtenció, gaudi o destinació de la beca, els agents encarregats de realitzar-les podran acordar la retenció de les factures, documents equivalents o substitutius i qualsevol altre document relatiu a les operacions en què els indicis es manifesten.
Pertocarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 i 37 de la Llei 38/2003, de 17 de novembre, General de Subvencions.
El control financer de les beques i les infraccions i sancions administratives que es deriven de les funcions de control es regularan d'acord amb el que preveuen els títols III i IV de la Llei 38/2003, de 17 de novembre, General de Subvencions.
Quinzena
La concessió i l'aprofitament de la beca no implicarà cap vinculació laboral o administrativa amb la conselleria de Cultura i Esport, ni amb cap dels centres i servicis dependents de la Generalitat Valenciana, ni suposa cap compromís d'incorporació posterior a les plantilles dels citats centres.